I fem år har en 45-årig mand ifølge politiets anklager udsat sin kone og sine to sønner for vold.

Der er tale om en usædvanlig grov sag om vold inden for hjemmets fire vægge, når en 45-årig mand fra nordlige Vendsyssel efter planen torsdag møder i retten i Hjørring. Her bliver han tiltalt for gennem flere år at have terroriseret sin kone og to sønner med voldelige overgreb. Ifølge anklageskriftet har volden stået på i fem år, fra engang i 2016 og frem til juni måned 2021. De to drenge var omkring fem og ni år, da volden ifølge anklagerne tog fart tilbage i 2016. Vold mod begge sønnner Manden er blandt andet tiltalt for at have slået den ældste søn med flad hånd på arme og i ansigtet, ligesom han er tiltalt for at have slået ham hårdt i numsen med en grydeske og for ved flere lejligheder at have straffet ham ved at hive ham i håret. Ifølge anklageskriftet er den yngste søn blevet udsat for de samme typer af overgreb gennem årene, men dertil kommer en mere alvorlig episode i juni sidste år, hvor manden skal have viklet en pyjamas om halsen på drengen, så han fik vejrtrækningsbesvær. Årelange overgreb på hustru Manden er som nævnt også tiltalt for voldelige overgreb på sin kone. Ifølge anklagerne stod det på fra omkring maj 2014 og frem til efteråret 2019. Tiltalen lyder på et ukendt antal overgreb, som har fundet sted løbende over årene. Blandt andet ved, at manden har slået kvinden i ansigtet med et krus og en potteplante. I starten af 2019 er der også beskrevet en episode, hvor manden ifølge anklagerne slæbte kvinden rundt i benene og sluttede af med at kaste et krus i ansigtet på hende. Senere samme år er der beskrevet en episode, hvor han spyttede hende i ansigtet og nev hende i den ene brystvorte, så huden blev misfarvet. Risikerer udvisning af Danmark Det fremgår ikke før sagens start, hvordan den 45-årige mand forholder sig til anklagerne. Bliver han kendt skyldig, risikerer han – udover almindelig straf – også at blive mødt med et krav om udvisning af Danmark, fremgår det af anklageskriftet.